ALGTEKST-TERVIKTEKST

Kinnitatud õppeprorektori korraldusega nr 157 (jõustunud 01.08.2025)

Redaktsiooni jõustumise kuupäev: 01.08.2025

Avatud ülikooli struktuur ja ülesannete kirjeldus

1. Üldsätted

1.1 Käesoleva korraldusega sätestatakse avatud ülikooli (edaspidi osakond) struktuur ja ülesannete kirjeldus.

1.2 Osakond on moodustatud ja tegutseb vastavalt haldus- ja tugistruktuuriüksuste põhimäärusele.

1.3 Rektor on määranud osakonna kuulumise õppeprorektori (edaspidi vastutusala juht) vastutusalasse.

1.4 Osakonna nimetus inglise keeles on *Open University*.

2. Osakonna põhieesmärk

2.1 Avatud ülikooli põhieesmärk on elukestva õppe kvaliteedi ja konkurentsivõime tõstmist toetava tugiteenuse pakkumine ja arendamine, avatud õppe ja mikrokvalifikatsiooniõppe vastuvõtu ning täiendusõppe korraldamine, põhieesmärgiga seotud turundus- ja kommunikatsioonitegevus.

3. Osakonna struktuur ja ülesanded

3.1 Põhieesmärgi täitmisel osakond tervikuna:

3.1.1 töötab välja täienduskoolituse põhimõtted ja eesmärgid ning koordineerib ja korraldab nende elluviimist;

3.1.2 arendab struktuuriüksustele pakutavat tugiteenust, töötab välja uusi koolituste ja kursuste läbiviimise mudeleid;

3.1.3 algatab, koostab, esitab ja viib ellu täienduskoolitusi, suve- ja talvekoole ning teisi täienduskoolitusega seotud projekte;

3.1.4 viib läbi avatud õppe ja mikrokvalifikatsiooniõppe õppekavade õppijate vastuvõtu ja nõustamise, esitab ülikooli mikrokvalifikatsiooniõppe õppekavad ja mikrokvalifikatsioonitunnistuste andmed Eesti hariduse infosüsteemi (EHIS);

3.1.5 analüüsib täienduskoolituse eesmärkide täitmist ja kvaliteeti, arendab täienduskoolituse kvaliteedisüsteemi;

3.1.6 koordineerib täienduskoolituse õppeinfosüsteemi arendusega seotud tegevusi ja haldab täienduskoolituse registrit;

3.1.7 korraldab põhieesmärgiga seotud turundus- ja kommunikatsioonitegevust;

3.1.8 täidab muid õigusaktidest tulenevaid ja vastutusala juhi antud ülesandeid.

3.2 Osakonna struktuuri kuuluvad:

3.2.1 avatud õppe keskus (inglise keeles Centre for Open Education);

3.2.2 täiendusõppe keskus (inglise keeles Centre for Continuing Education);

3.3 Avatud õppe keskuse ülesanne on koordineerida, korraldada ja arendada ülikooli avatud õpet (tasemeõppe õppekavade ainetest koostatud õpingukava alusel toimuvat täiendusõpet) ja mikrokvalifikatsiooniõpet, viia läbi avatud õppe ja mikrokvalifikatsiooniõppe õppekavade õppijate vastuvõtt ja nõustamine ning esitada mikrokvalifikatsiooniõppe õppekavad ja mikrokvalifikatsioonitunnistuste andmed EHIS-esse.

3.4 Täiendusõppe keskuse ülesanne on koordineerida, korraldada ja arendada täienduskoolituse õppekavadel toimuvat täiendusõpet ning suve- ja talvekoole, osutada konsultatsiooniteenuseid, algatada ja osaleda täienduskoolituse õppekavade arendustöös ning ülikoolisisestes, riiklikes ja rahvusvahelistes projektides, osaleda koolituspakkumusega siseriiklikel ja rahvusvahelistel koolitushangetel.